מידד גיסין

**מידד גיסין** (7 במרץ 1934 – 22 במאי 2022) היה פעיל ציבור ישראלי בתחום זכויות החולים. כיהן כנשיא ארגון בעלי הסטומה בישראל וכיושב ראש ארגון הגג צב"י – צרכני בריאות ישראל, והיה ממובילי המאבק לשיפור זכויות החולים, קידום סל התרופות והציוד הרפואי ושמירה על זכויות סוציאליות במערכת הבריאות הציבורית בישראל.

## ראשית חייו
גיסין נולד ב־7 במרץ 1934 בראשון לציון למשפחה ותיקה ממייסדי המושבה, נינו של דוד גיסין. הוא למד בבית הספר העממי "חביב" ובגימנסיה הריאלית בעיר. בצעירותו היה פעיל בתנועת"המכבי הצעיר", שימש מדריך והוכשר כמורה להתעמלות בקורס של ימק"א בירושלים.

כמו כן היה שחקן בנבחרת ישראל בהוקי שדה, שזכתה במקום הראשון ב.

## שירות צבאי
בשנת 1951 התגייס לחיל הים הישראלי ושירת כאיש צוות בכלי שיט שונים, בהם אח"י מזנק, אח"י חיפה, אח"י יפו ואח"י מעוז. במהלך שירותו השתתף במבצעים רבים של חיל הים, ובהם מבצע הסיוע לאחר רעידת האדמה באי קפלוניה שביוון בשנת 1953.

בהמשך שירת במילואים והשתתף במלחמת סיני (1956), לרבות בהפלגה סביב אפריקה שנועדה לפתוח את מצרי טיראן לשיט ישראלי. בשנת 1960 השתתף בשייט לציילון, במסגרת מסירת הפריגטה אח"י מזנק לחיל הים המקומי.

גיסין המשיך לשרת במילואים והשתתף גם במלחמת ששת הימים, מלחמת ההתשה, מלחמת יום הכיפורים ומלחמת לבנון הראשונה. את שירותו הצבאי סיים בשנת 1988 בדרגת רב־סמל.

## קריירה מקצועית
לאחר שחרורו היה חבר בחברת ההובלה "מסילות" ובעל משאית. החל משנת 1957 הצטרף לעסק המשפחתי וניהל את חברת "פזגז" רמלה.

## פעילות ציבורית
גיסין הקדיש חלק ניכר מחייו להתנדבות בתחום הבריאות, עם דגש על קידום זכויות בעלי סטומה בישראל וזכויות החולים בכלל.

לאחר שהחלים מסרטן המעי הגס ועבר ניתוח שהפך אותו לבעל סטומה, הצטרף לארגון בעלי הסטומה בישראל במסגרת האגודה למלחמה בסרטן, ובהמשך כיהן כנשיא הארגון במשך כ־28 שנים (משנת 1994 ועד פטירתו). בתפקידו זה הוביל מאבקים לשיפור איכות חייהם של אלפי בעלי סטומה, הפועלים על רקע מחלות שונות ובהן סרטן ומחלות מעיים דלקתיות.

בין פעולותיו והישגיו:
* פעל להבטחת זכויות רפואיות וסוציאליות, ובכלל זה אספקת ציוד רפואי נדרש לחולים ומניעת פגיעה בזכויותיהם בעקבות מכרזים ומדיניות תקציבית.
* פעל להרחבת שירותי ההדרכה של אחיות סטומה בבתי חולים ובקהילה, הקים קבוצות תמיכה והקים קבוצה ייעודית לצעירים בעלי סטומה (בגילאי 20–40).
* יזם והוביל את הוצאת המגזין "פתחון פה", שסיפק מידע רפואי, תזונתי, רגשי וחברתי לבעלי סטומה.
* השתתף בוועדות מקצועיות, כנסים בישראל ובעולם, וייצג את ציבור החולים בדיונים הנוגעים לחוק ביטוח בריאות ממלכתי ולסל התרופות והציוד הרפואי.

פעילותו תרמה לשיפור משמעותי באיכות חייהם של בעלי סטומה ולשילובם בחברה.

## פעילות בצב"י – צרכני בריאות ישראל
על רקע גיבוש חוק ביטוח בריאות ממלכתי, היה גיסין ממובילי הקמת ארגון הגג צב"י – צרכני בריאות ישראל, שנועד לאגד את ארגוני החולים בישראל ולייצגם מול הכנסת ומשרד הבריאות.

הארגון הוכר כארגון יציג של ציבור החולים. גיסין כיהן כיושב ראש הארגון במשך כעשרים שנה בהתנדבות מלאה.

במסגרת פעילותו השתתף דרך קבע בדיוני ועדות הכנסת בנושאים הקשורים לבריאות הציבור, תקציבים ונושאים נוספים בעלי זיקה לבריאות. הוא היה נוכח בדיונים מדי שבוע ושימש נציג החולים בפני המחוקק.

בנוסף היה חבר ב, שבה שימש כיושב ראש הוועדה לזכויות החולה.

במסגרת זו פעל לקידום זכויות החולים והשיג בין היתר הגבלת תשלומי השתתפות עצמית לחולים כרוניים עבור ביקורי רופא ותרופות.

## פעילות ציבורית נוספת
במהלך פעילותו הגיע למסקנה כי אחת הבעיות המרכזיות במערכת הבריאות היא חוסר המודעות של החולים לזכויותיהם. בעקבות זאת פעל להנגשת ידע בתחום זה לציבור הרחב.

גיסין הרצה ברחבי הארץ בפני רופאים, אחיות, סטודנטים ואזרחים, והציג בהרצאותיו את נקודת המבט של החולה ואת ניסיונו האישי בהתמודדות עם מערכת הבריאות. בנוסף העביר הרצאות בעשרות ארגונים ובקרב קהילות שונות, כולל בדיור מוגן, והמשיך להעניק ייעוץ אישי, לרבות ביקורי בית למטופלים חדשים.

## פעילות בקופת חולים מאוחדת
גיסין היה פעיל במועצה של קופת חולים מאוחדת, והיה שותף לוועדת התקנון שלה. בהמשך נבחר לכהן כחבר בדירקטוריון הקופה.

## פעילות פוליטית
גיסין פעל לקידום זכויות החולים גם במסגרת פוליטית, כחבר במפלגת הגמלאים (גיל) ובהמשך במפלגת דור – מפלגת הגמלאים החדשה. בשנת 2008 הוצב בעשירייה הראשונה של רשימת המפלגה לכנסת, ובבחירות להכנסת התשע עשרה (2013) הוצב במקום השני ברשימה. המפלגה לא עברה את אחוז החסימה.

## הוקרות
גיסין זכה במספר הוקרות על פעילותו ההתנדבותית:
* מגן שר הבריאות למתנדבים מצטיינים (2008)
* תואר "איש השנה" של ארגון ליונס (2016)
* אות מפעל חיים מטעם האגודה למלחמה בסרטן (2018)

## חייו האישיים
נישא לדליה ממשפחת בנארי ונולדו להם שלושה בנים:
* **[[עופר שלמה גיסין]]** - מרצה ליהדות וחסידות ברסלב, ואיש הייטק שהקים בין השאר את אתר תפוז אנשים.
* **אמיר גיסין -** איש משרד החוץ. שירת בשגרירויות ישראל בדנמרק ובניו זילנד, היה הקונסול הכללי של ישראל בקנדה, ומנהל מחלקת ההסברה של משרד החוץ. היה גם מנכ"ל מכבי העולמית
* **שי גיסין -** יועץ שיווק דיגיטלי ואיש הייטק, לשעבר מנהל אגף התוכן באורנג', אשר הקים יחד עם אחיו את אתר תפוז אנשים.

## פטירה
גיסין נפטר ב־22 במאי 2022 בגיל 88, ונקבר בבית עלמין גני אסתר (הישן) בראשון לציון.

לאחר פטירתו התקיים אירוע לזכרו בכנס השנתי של ארגון בעלי הסטומה.

## קישורים חיצוניים
* 
* 
* 
* אתר הבית של חולי CML
* 

## הערות שוליים

קטגוריה:פעילים חברתיים ישראלים
קטגוריה:חיילי חיל הים
קטגוריה:אישים הקבורים בבית הקברות גני אסתר בראשון לציון
קטגוריה:ראשון לציון: אישים
קטגוריה:ישראלים שנולדו ב-1934
קטגוריה:ישראלים שנפטרו ב-2022